Document ID: /roh_data/filtered/fineweb-2-filterrobots_roh.jsonl.gz/50382

Oz na pon ins betg s'imaginar quella situaziun: il cusseglier naziunal Duri Campell survegn l'incumbensa da rapportar per il Radio Rumantsch da quai ch'il cussegl naziunal ha discutà e decidì en la sessiun actuala. In politicher sco reporter – quai na va oz da principi betg, almain per la SSR.
Il cumenzament dals onns 80 era quai dentant la regla tar il Radio Rumantsch. Igl è da metter quai en il context dal temp: il radio aveva nagins correspundents a Berna, trametter insatgi spezialmain per ina tractanda na vegniva betg en dumonda. Perquai la schliaziun pragmatica da lezzas uras: dar il microfon ad ins dals parlamentaris rumantschs.
Nova lescha dal parc naziunal
Il cusseglier naziunal da la PS Martin Bundi rapporta il december 1980 d'ina nova lescha per il parc naziunal svizzer. Gia da lezzas uras era il dumber da tschiervs in tema. A la fin da ses rapport vai per la finanziaziun da las minoritads linguisticas en Svizra.
Subvenziuns
Il cusseglier naziunal Toni Cantieni da la PCD sa concentrescha en ses rapport dal 1981 sin las subvenziuns per la Lia rumantscha e la Pro Grigioni Italiano.
Bancas e taglias
Sur d'ina decisiun sensaziunala en connex cun taglias e bancas rapporta il cusseglier naziunal da la PCD Dumeni Columberg la stad 1981.
1982 vai puspè per contribuziuns finanzialas – quella giada per las trais plazzas aviaticas a Turitg, Basilea e Genevra.
Elecziuns ed emoziuns
Ed uschia tunava l'emissiun da novitads dal Radio Rumantsch il 1984 suenter l'elecziun dal president dal cussegl naziunal Arnold Koller, vicepresident daventa Martin Bundi.
Regiuns da muntogna
Las regiuns da muntogna stevan adina puspè en il center dals rapports dals parlamentaris rumantschs.
Contracts bilaterals
Mintgatant dastgava er in cusseglier dals chantuns rapportar. L'onn 1984 è quai stà Franco Matossi che seseva per il chantun Turgovia en la chombra pitschna. Ses tema principal: contracts bilaterals cun ils vischins da la Svizra.
E finì ha el sco i vegn chalà oz en emissiuns d'actualitad: «Tant per oz!»
RR actualitad 11:00